ET Euroopa Liidu Teataja C 124/16

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2011/C 124/12

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„MONGETA DEL GANXET”

EÜ nr: ES-PDO-005-0636-27.07.2007

KGT ( ) KPN ( X )

1. Nimetus:

„Mongeta del Ganxet”

2. Liikmesriik või kolmas riik:

Hispaania

3. Põllumajandustoote või toidu kirjeldus:

3.1. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

Kaitstud päritolunimetusega „Mongeta del Ganxet” kaitstakse kohalikku sorti „Ganxet” kuuluva oa Phaseolus vulgaris L. kuivatatud, keedetud või konserveeritud seemneid.

Kõnealuse KPNiga hõlmatud oad kuuluvad kaubanduslikku kategooriasse Ekstra ning nende omadused on järgmised:

kuivatatud ubadel on järgmised morfoloogilised omadused: seemned on valged, kergelt läikivad, lamedad ja selgelt neerukujulised (ganxet tähendab katalaani keeles väikest konksu), nende kõverusaste on 2–3, mõõdetuna kogu liiki Phaseolus vulgaris L. hõlmaval skaalal 0–3. Saja seemne keskmine kaal on 40–50 g.

Kuivatatud ubadel on järgmised keemilised omadused:

a) niiskusesisaldus: alla 15 %;

b) valgusisaldus: vähemalt 27 % massist; valgusisaldus on kõrge;

c) tärklisesisaldus: kuni 25 % massist; amüloosisisaldus on madal;

d) kiudainesisaldus: vähemalt 21 % massist.

Kodustes tingimustes või tööstuslikult keedetud ubadel on järgmised organoleptilised omadused:

a) seemnekest kergelt kortsus ja vaevumärgatav (skaalal 0–10 vahemikus 0–2);

b) märkimisväärne ja püsiv kreemisus;

c) mahe maitse (skaalal 0–10 ligikaudu 3).

3.3. Tooraine (üksnes töödeldud toodete puhul):

Kõnealuse kaitstud päritolunimetusega kaitstakse oa kuivatatud, keedetud või konserveeritud seemneid. KPNiga hõlmatud ubade konservid valmistatakse üksnes KPNiga kaitstud, sorti „Ganxet” kuuluvatest ubadest, veest ja soolast. Mis tahes lisa- või säilitusaine kasutamine ei ole lubatud.

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

KPNiga „Mongeta del Ganxet” hõlmatud ube kasvatatakse üksnes määratletud geograafilises piirkonnas.

Pärast seda, kui oasaak on käsitsi koristatud, oad puhastatakse, töödeldakse terakärsakate vastu ja ladustatakse kuni kuivatatud ubade tööstusliku pakendamise või keetmise ja konserveerimiseni.

3.6. Erieeskirjad viilutamise, riivimise, pakendamise jm kohta:

Ubade keetmine ja konserveerimine peab toote lõppkvaliteedi tagamiseks toimuma määratletud piirkonnas. Konserveeritavate ubade keetmine toimub otse lõplikes pakendites. Ladustamise, pakendamise ja/või keetmise ajal tuleb säilitada madalat niiskusetaset ja jahedat temperatuuri, et ära hoida selliseid oaseemne muutusi nagu kõvenemine või enneaegne vananemine.

Kuivatatud ubade pakendamiseks on lubatud kasutada riidest ja riidest/kilest (aknaga) kotte, mis mahutavad kuni 15 kg, ning termokahaneva kilega kaetud aluseid, mis mahutavad kuni 1 kg ube. Džuudist kotte, mis mahutavad kuni 25 kg ube, on lubatud kasutada üksnes restoranidele müüdava kauba pakendamiseks.

Konservide jaoks kasutatakse kuni 1,5 kg (nõrutatud) ube mahutavaid purke.

3.7. Erieeskirjad märgistamise kohta:

Pakenditele on kohustuslik selgesti trükkida kaitstud päritolunimetus „Mongeta del Ganxet”, KPNi logo ja ELi logo ning muu kehtivate õigusaktidega nõutav teave.

KPNi logo mustvalge kujutis:

KPNi logo Pantone’i värvid: 2 tooni, must ja roheline. Roheline on Pantone 383, mille värvimudel on järgmine: 23 TSÜAAN-0 MAGENTA-100 KOLLANE-17 MUST.

4. Geograafilise piirkonna täpne määratlus:

Kaitstud päritolunimetusega ubade geograafiline tootmis- ja töötlemispiirkond hõlmab kõiki omavalitsusüksusi piirkondades Vallès Occidental ja Vallès Oriental, piirkonna El Maresme omavalitsusüksusi Malgrat de Mar, Palafolls, Tordera, San Cebriá de Vallalta, Sant Iscle de Vallalta, Arenys de Munt, Dosrius, Argentona ja Orrius ning piirkonna La Selva omavalitsusüksusi Blanes, Fogars de Tordera, Massanet de la Selva ja Hostalric.

5. Seos geograafilise piirkonnaga:

5.1. Geograafilise piirkonna eripära:

Määratletud geograafiline piirkond hõlmab Vallési alamikku ning Tordera jõe orgu ja deltat. Nimetatud veidi lainja tasandiku piiriks on loodes Serralada Prelitoral Catalana, kirdes Serralada Litoral Catalana ja lõunas Llobregati jõgi. Alamikku täidavad peamiselt punasest savist ja setetest koosnevad miotseeni lademed, milles esineb arkoosisisaldusega liivakivi ning alluviaalseid ja fluviaalseid kvaternaarseid konglomeraate.

Ube kasvatatakse peamiselt muldadel, mis võivad tekstuurilt olla rasked savimullad, mudased savimullad, saviliivmullad ja kerged savimullad, mille pH-tase on kergelt leeliseline ning mis sisaldavad rohkesti kättesaadavat Ca++ (vt punkt 5.3).

Kliima on vahemereline, mahe ja kuiv. Sademete keskmine aastane hulk on 500–700 l/m2 ja sademed jaotuvad ebaühtlaselt. Rohkem sajab kevadel ja sügisel, talve- ja eelkõige suvekuudel registreeritakse vähem sademeid.

Varasematel aegadel kasvatati uba „Mongeta del Ganxet” vaheldumisi taliteraviljaga. Kuna vili tuleb enne koristada, külvatakse oaseemned juulis, taimed õitsevad augusti lõpus ning oad saavad küpseks septembri lõpus ja oktoobris. Nimetatud jahedal perioodil on viljade küpsemisaeg pikem, mis soodustab õhukese koore moodustumist ja kreemise tekstuuri teket. Tootjad panid neid tegureid tähele ja tänapäeval külvatakse seemned juuli keskpaiku isegi siis, kui ube ei kasvatata külvikorras teraviljaga.

Kesk-Ameerikast pärit uba, millest „Mongeta del Ganxet” aretati, jõudis Katalooniasse 19. sajandil. Ubade aastakümnetepikkuse viljelemise ning põllumajandustootjate oskusteabe ja töö tulemusena on välja valitud kõige kvaliteetsemad taimed, mis kohanduvad juulist novembrini kestva kasvuperioodiga. Samaaegselt valikuprotsessiga on välja töötatud kõige väiksemat sisendit eeldavad ja toote omadusi kõige suuremas ulatuses arvestavad viljelustehnikad. Maa ettevalmistamine, külvamine, parimaid õhutustingimusi võimaldava külvitiheduse ja viljeluse valik, kastmise kontrollimine, saagikoristus ning sellele järgnevad töötlemisetapid kuni toote tarbijani jõudmiseni toimuvad piirkonna põllumajandustootjate valduses olevate traditsiooniliste meetodite kohaselt. Selle tulemusena saadakse kohalik sort, millel on erilised organoleptilised omadused ja mis on kõnealuses piirkonnas varem kasvatatud sordid peaaegu täielikult troonilt tõuganud. Uba „Mongeta del Ganxet” on paljude kohaliku köögi traditsiooniliste roogade nagu mongetes amb butifarra, empedrat de bacallà, truita de mongetes, mongetes amb cloïsses jne põhikomponent ning seda leiab nii kohalikku kööki pakkuvate kui ka kõnealuse piirkonna ja kogu Kataloonia kõige mainekamate restoranide menüüst.

5.2. Toote eripära:

Kõnealune uba on vaevumärgatava kestaga ja märkimisväärselt kreemine.

Nimetatud kohalik oasort sisaldab rohkesti valku (vähemalt 27 %) ning vähe tärklist (kuni 25 %). Need on omadused, millest tuleneb lõpptoote kreemisus.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Keskkonnategurid, millest tulenevad toote suurepärased omadused (vaevumärgatav kest ja märkimisväärne kreemisus), on järgmised.

— Kliima, mis võimaldab viljeleda uba juulist novembrini ning mille puhul küpseb seeme mahedate temperatuuride perioodil, mistõttu ubadel on vaevumärgatav kest ja kreemine tekstuur.

— Pinnase Ca++-sisaldus, tänu millele kõnealune oasort ei lähe keetmise ajal katki ning säilitab tarbimisel vaevumärgatava kesta.

Kuna uba „Mongeta del Ganxet” on määratletud geograafilises piirkonnas sugupõlvest sugupõlve viljeldud ja valitud, on selle tulemusena tekkinud piirkonna tingimustega täielikult kohanenud oasort, mille kvaliteet on kulinaarias hinnatud.

Viide spetsifikaadi avaldamisele:

http://www.gencat.cat/dar/pliego-mongeta-ganxet

(1) ELT L 93, 31.3.2006, lk 12.